**Ομιλητής *Χρίστος Χριστοδουλάτος***

**Τίτλος Ομιλίας *Μηχανικοί: η Δύναμη Πίσω από την Καινοτομία***

Τα πανεπιστήμια, και κυρίως τα πολυτεχνεία, τα τελευταία είκοσι χρόνια, σε μια προσπάθεια να ανταποκριθούν σε επιτακτικές κοινωνικές ανάγκες, άρχισαν να υιοθετούν ένα νέο ρόλο που ξεπερνά την βασική αποστολή τους στην εκπαίδευση και την έρευνα και συνδέεται με την καινοτομία και την επιχειρηματικότητα. Τα κοινωνικά αυτά προβλήματα, που απορρέουν κυρίως από 1) την αδυναμία των οικονομιών των περισσοτέρων δυτικών χωρών να δημιουργήσουν νέες θέσεις εργασίας υψηλών αποδοχών, 2) την μείωση θέσεων εργασίας λόγω αυτοματισμού στην παραγωγή, 3) την παγκοσμιοποίηση και 4) το κόστος της εκπαίδευσης, απαιτούν νέες προσεγγίσεις και καινοτόμες πρακτικές για την διαχείρισή τους. Η παραδοσιακή μέθοδος εκπαίδευσης των μηχανικών και των επιστημόνων είναι πλέον ανεπαρκής για την αποτελεσματική αντιμετώπιση αυτών των προκλήσεων. Οι νέοι μηχανικοί και επιστήμονες χρειάζονται πρόσθετες γνώσεις και κατάρτιση, ώστε να αποκτήσουν την ικανανότητα διάκρισης ευκαιριών που προσφέρει η τεχνολογία και να κατανοήσουν πώς η καινοτομία και η επιχειρηματικότητα βοηθούν στην ικανοποίηση υπαρχόντων και αναδυόμενων κοινωνικών αναγκών και επιθυμιών. Για τους λόγους αυτούς είναι επιβεβλημένη η ενσωμάτωση των στοιχείων καινοτομίας και επιχειρηματικότητας στην διδακτέα ύλη των πολυτεχνικών σχολών.

Τα αποτελέσματα σωρείας μελετών, τις τελευταίες δεκαετίες, αναδεικνύουν την αξία και την συνεισφορά της ακαδημαϊκής έρευνας στην επίλυση καίριων προβλημάτων στην υγεία, την βιομηχανία, την παροχή υπερεσιών και την δημιουργία νέων προϊόντων. Η συμβολή των μικρών εταιρειών υψηλής τεχνολογίας (technology start-ups or spin offs) στη δημιουργία θέσεων εργασίας και εθνικού πλούτου είναι τεκμηριωμένη στη σχετική βιβλιογραφία. Σκοπός της ομιλίας είναι η παρουσίαση της διαδικασίας εμπορευματοποίησης της πνευματικης ιδιοκτησίας που προέρχεται απο πανεπιστημιακή ή βιομηχανική έρευνα, καθώς και των παραμέτρων και συντελεστών για την σύσταση βιώσιμων και κερδοφόρων start-up εταιρειών προηγμένης τεχνολογίας, αλλά υψηλού οικονομικού ρίσκου.

Θα συζητηθούν τα ακόλουθα θέματα:

* Ο μηχανικός ως λύτης προβλημάτων – Ο Εφευρέτης
* Τα χαρακτηριστικά του ρηξικέλευθου επιχειρηματία – Διδάσκεται το «επιχειρείν»;
* Το οικοσύστημα καινοτομίας & επιχειρηματικότητας – Οι μέτοχοι
* Διαλέγοντας την διοικητική ομάδα (management team) – Τα ιδρυτικά μέλη
* Ευρεσιτεχνία και κατοχύρωση της πνευματικης ιδιοκτησίας- Γιατί είναι απαραίτητη
* Μαθαίνοντας απο την αποτυχία και η κουλτούρα του «επιχειρείν» – Το πάθημα να γίνεται μάθημα
* Κατανόηση του προβλήματος και αναζήτηση καινοτόμου λύσης που εξυπηρετεί τις ανάγκες του χρήστη/πελάτη. – Ποίο πρόβλημα λύνω και ποιούς ενδιαφέρει.
* Το Ελάχιστο Βιώσιμο Προϊόν (Minimum Viable Product, MVP) -
* Εξασφάλιση πόρων για την ανάπτυξη της εταιρείας - Χρηματοδότηση και επενδυτές
* Νομική και φοροτεχνική στήριξη
* Επιλογή επιχειρηματικού μοντέλου (Business model selection) – Βιωσιμότητα και κερδοφορία
* Παράδειγμα start-up εταιρείας υψηλής τεχνολογίας – A case study